**Dôvodová správa**

# A. Všeobecná časť

# Návrh zákona, ktorým sa dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov a ktorým sa menia a dopĺňajú niektoré zákony (ďalej len „návrh zákona“) predkladá skupina poslancov Národnej rady Slovenskej republiky.

# Hlavným účelom predloženého návrhu zákona je snaha predísť výraznému zvýšeniu platov všetkých politikov o niekoľko sto eur a to v situácií, keď verejný dlh Slovenskej republiky dosahuje historické maximá a obyvateľstvo je postihnuté vysokou mierou nezamestnanosti. Pokiaľ by nedošlo k navrhovanému zmrazeniu platov u niektorých ústavných činiteľov, napríklad plat poslanca Národnej rady Slovenskej republiky by vzrástol oproti roku 2014 o viac ako 600 €. Vzhľadom na to, že plat ministra je 1,5 násobkom platu poslanca, prípadne platy iných ústavných činiteľov sú odvodené od platov poslancov, je potrebné ich plošne zmraziť všetkým ústavným činiteľom.

# Podľa návrhu zákona by platy poslancov, členov vlády, ministrov, generálneho prokurátora, predsedu a podpredsedov Najvyššieho kontrolného úradu, verejného ochrancu práv ostali zmrazené na úrovni platov z roku 2011. Plat sudcu Najvyššieho súdu a sudcu Špecializovaného trestného súdu, či prokurátora Úradu špeciálnej prokuratúry sa zmrazuje na úroveň z roku 2013. V súčasnosti sa plat ústavných činiteľov odvíja od priemernej mzdy v národnom hospodárstve, ktorá každoročne stúpa. Je však potrebné prihliadať aj na veľmi dôležitý faktor, ktorý ju ovplyvňuje a to zvyšujúci sa počet nezamestnaných osôb. Čiže v období, keď Slovenská republika má nezamestnanosť blížiacu k 13 % sa nemôžu platy ústavných činiteľov odvíjať predovšetkým od tohto ukazovateľa, lebo skutočná situácia v štáte je pre väčšinu obyvateľstva po finančnej stránke dramatická.

# Konsolidačné opatrenia by mali v prvom rade znášať osoby zodpovedné za hospodárenie a riadenie štátu, čiže ústavní činitelia. Platy ústavných činiteľov by mali byť plošne zmrazené až do obdobia, kým Slovenská republika bude hospodáriť s deficitom. Platy sudcov Ústavného súdu a sudcov sa aj v nadväznosti na rozhodnutie Ústavného súdu sp. zn. PL. ÚS 12/05 ponechávajú v rovnakej výške, ako boli určené v roku 2013.

# Navyše, informácia o rapídnom zvyšovaní platov ústavných činiteľov je dlhodobo známa a nie je vhodné na takúto právnu úpravu prijímať cez skrátené legislatívne konanie tak, ako tomu bolo v roku 2012 a 2013, a preto je ju potrebné prijať v čo najväčšom dostatočnom časovom predstihu, predovšetkým pred októbrovou schôdzou, na ktorej sa bude prerokúvať štátny rozpočet.

# Návrh zákona bude mať pozitívny dopad na verejný rozpočet a nebude mať vplyv na podnikateľské prostredie, informatizáciu spoločnosti, sociálne vplyvy ani vplyv na zamestnanosť a na životné prostredie. Návrh zákona je v súlade s právom Európskej únie, s Ústavou Slovenskej republiky, s ústavnými zákonmi Slovenskej republiky, so zákonmi Slovenskej republiky a ostatnými všeobecne záväznými predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná.

**B. Osobitná časť**

**K Čl. I**

Podľa návrhu zákona sa v roku 2015 poslancom Národnej rady Slovenskej republiky, členom vlády, predsedovi a podpredsedovi Najvyššieho kontrolného úradu, generálnemu prokurátorovi určí plat vo výške stanovenej v roku 2011, to znamená že budú poberať rovnaký plat, ako v roku 2014. Paušálne náhrady, odmena asistenta poslanca a výdavky na prevádzku poslaneckej kancelárie budú rovnaké ako v roku 2011.

Aj v nadväznosti na rozhodnutie Ústavného súdu Slovenskej republiky sp. zn. PL. ÚS 12/05 sa navrhuje ponechať platy sudcov Ústavného súdu Slovenskej republiky a sudcov vo výške, ktorú mali určenú v roku 2012, teda akú poberali v roku 2013.

**K Čl. II**

Navrhuje sa, abyzákladný plat sudcu najvyššieho súdu a sudcu Špecializovaného trestného súdu v roku 2015 sa považoval za základný plat sudcu najvyššieho súdu alebo sudcu Špecializovaného trestného súdu priznaný podľa zákona č. 385/2000 Z. z. v roku 2012. Takáto istá právna úprava sa použije aj na funkčný príplatok podľa § 69 ods. 2 a 4 zákona č. 385/2000 Z. z.

**K Čl. III**

Funkčný príplatok prokurátorovi Úradu špeciálnej prokuratúry v roku 2015 podľa § 98a zákona č. 154/2001 Z. z. bude patriť vo výške funkčného príplatku priznaného v roku 2012.

**K Čl. IV**

Platové pomery verejného ochrancu práv, paušálne náhrady a náhrady ďalších výdavkov súvisiacich s vykonávaním tejto funkcie budú rovnaké ako platové pomery, paušálne náhrady a náhrady ďalších výdavkov poslanca národnej rady vo funkcii podpredsedu národnej rady ustanovené zákonom Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov, pričom plat verejného ochrancu práv sa zvýši o 5 %. Takouto právnou úpravou sa teda platové pomery verejného ochrancu práv zachovávajú vo výške určenej v roku 2011, teda budú zachované na úrovni z roku 2014.

**K Čl. V**

V zmysle zákona č. 400/2009 Z. z. o štátnej službe a o zmene a doplnení niektorých zákonov v znení neskorších predpisov sa štátnemu zamestnancovi vo verejnej funkcii v služobnom úrade, ktorým je ministerstvo, na ktorého sa vzťahuje ustanovenie § 83 ods. 4, a vedúcemu ostatného ústredného orgánu štátnej správy navrhuje v roku 2015 funkčný plat vo výške platu poslanca národnej rady, ktorý sa dodatočne zníži o 5 %. Takouto právnou úpravou dôjde k zachovaniu funkčného platu vyššie uvedeného okruhu osôb na úrovni roku 2014, ktorý sa odvíja od výšky určenej v roku 2011.

**K Čl. VI**

Navrhuje sa účinnosť predkladaného návrhu zákona so zohľadnením legisvakančnej lehoty, a to od 1. januára 2015. Pri určovaní účinnosti návrhu zákona sa musí prihliadať aj na rýchlu potrebu konsolidácie verejných prostriedkov tak, aby nedošlo k rapídnemu zvýšeniu platov niektorých ústavných činiteľov od 1. januára 2015.

**Doložka zlučiteľnosti  
právneho predpisu s právom Európskej únie**

**1. Predkladateľ právneho predpisu:** skupina poslancov Národnej rady Slovenskej republiky

**2. Názov návrhu právneho predpisu:** návrh zákona, ktorým sa dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov a ktorým sa menia a dopĺňajú niektoré zákony

**3. Predmet návrhu zákona:**

1. nie je upravený v primárnom práve Európskej únie,
2. nie je upravený v sekundárnom práve Európskej únie,

c) nie je obsiahnutý v judikatúre Súdneho dvora Európskej únie.

**Vzhľadom na to, že predmet návrhu zákona nie je upravený v práve Európskej únie, je bezpredmetné vyjadrovať sa k bodom 4. a 5.**

**Doložka**

**vybraných vplyvov**

**A.1. Názov materiálu:** návrh zákona, ktorým sa dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov a ktorým sa menia a dopĺňajú niektoré zákony

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy | x |  |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy |  | x |  |
| – vplyvy na hospodárenie obyvateľstva, |  | x |  |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

*Odhadovaná úspora verejných prostriedkov a teda pozitívny dopad na rozpočet verejnej správy z prijatia tohto návrhu zákona sa len u poslancov odhaduje vo výške takmer 800 eur na jedného poslanca mesačne, t.j. ročne len u poslancov Národnej rady Slovenskej republiky 1 440 000 eur, čo je suma, o ktorú by narástol nielen plat poslanca Národnej rady Slovenskej republiky, ale aj paušálne náhrady, ktoré mu patria, oproti roku 2013 (odvtedy bolo toto navyšovanie zmrazené).*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*